– Dette er musikk for «underdogen»
Sheppard traff gull da de slapp «Geronimo» tidligere i år. Låten gikk rett til topps i hjemlandet Australia, og det tok ikke lang tid før den fant veien til topplistene i Europa, og lå på topp ti i Australia, Belgia, Tyskland, Polen og Italia, for å nevne noen. I skrivende stund har braksingelen nesten 115 millioner avspillinger på Spotify. Og tenk at det hele begynte med en hjemmelekse på universitetet. – Amy måtte skrive en låt til et fag på skolen, men da den var ferdig var hun ikke helt fornøyd. Hun ønsket å ha flere stemmer, flere harmonier. Og så hørte hun meg synge i dusjen, og tenkte: «kanskje George kan gjøre det». Jeg var gira, og det ble starten på Sheppard, sier bror i gruppen, George til VG.Sheppard (Album) Bombs Away Pop-kollektivet som består av søsknene George (vokal og piano), Amy (vokal) og Emma Sheppard (bass og vokal), og Michael Butler (gitar), Jason Bovino (rytmegitar og vokal) og Dean Gordon (trommer), gikk fra å synge låter på terassen til å dytte Pharrell Williams' «Happy» ned fra den australske topplisten. For dem er musikken viktig. – Det handler om å le gjennom tragedie, og å gjøre triste ting glade. Vi lager musikk for «underdogen», sier George. Han og resten av Sheppard gjør i disse dager sitt inntog i Norden. Gruppen har allerede streamet til gull i Norge, og i juni blir de å se på scenen på John Dee i Oslo. Men allerede nå er de i hovedstaden under som en del av en promokampanje, og de kan fortelle VG at det ikke alltid er like lett å være tre søsken i et band med seks medlemmer. – Det er nok både lettere og vanskeligere å jobbe med familie. Vi får ikke hjemlengsel like lett, og så er det fint å ha noen rundt deg som du stoler 100 prosent på. Vi vet at det ikke er noen som stjeler pengene våre, ler George før han fortsetter: – Men typisk søskenkrangling er selvfølgelig en liten nedtur når man jobber og reiser med søsken i den grad vi gjør. Men så igjen, det er som regel bare ti minutter med sutring, og så er det ute av verden. Debutalbumet «Bombs Away» slapp de i fjor sommer, og kort tid senere hadde «Geronimo» og «Let Me Down Easy» funnet veien til folks spillelister. Førstnevnte er blitt deres største hit. Til nå, vel og merke. Youtube:Se videoen til «Geronimo» her!(ekstern lenke) Hva inspirerte dere til å bruke en historisk skikkelse som en sentral metafor i en poplåt? – Sangen handler ikke mannen, men hva navnet hans står for. Når du hopper ut av et fly, så roper du: «Geronimo!» Det handler om å tørre å ta steget ut i det ukjente. Om å tørre å gjøre noe som kanskje ikke vil funke, men å ha mot til å forsøke uansett. Gruppen hadde selv aldri forventet å bli store internasjonalt - men innrømmer også at de hadde troen på de to singlene. – Jeg tror du kan føle at en sang har potensiale - at det kan komme til å bli en hit - men det er ikke noe du kan forvente. Det er nok mange musikere som har tenkt: «Dette er låten. Dette vil være min største hit», men så skjer det ingenting. Det er en så uforutsigbar industri at det umulig å vite hva som faller i smak. Det gjelder å være ydmyk, og la publikum bestemme. Vi spiller alltid låtene våre live før de slippes, og ut fra publikums reaksjoner bestemmer vi hvilke låter som skal være singler, forteller George, som videre kan fortelle at det siste året har vært en virvelvind.Er dere bekymret over å kanskje ikke kunne skrive en så stor hit igjen? – Nei, ikke egentlig. Det var ikke slik at vi umiddelbart tenkte at «Geronimo» kom til å bli en hit. Men den ble det, og jeg tror at dersom vi fortsetter med å skrive musikk slik vi gjør det, så vil folk like det andre vi kommer med også, mener gruppen. Noen år etter gruppens oppstart møter gode albumanmeldelser flere steder, de har blitt nominert til to ARIA-priser, samt turnert med Keith Urban i Australia og med Meghan Trainor, i tillegg til flere talkshow-besøk i statene, blant annet hos Jimmy Fallon som du ser i bildet over. Selv om det er et år siden de slapp albumet «Bombs Away», og gruppen fortsatt lever videre på suksessen, ligger de ikke på latsiden. I disse dager samler de på seg en del bonuspoeng mens de prøver å slå gjennom på den europeiske musikkscenen. Å fly til destinasjoner som Storbritannia, Tyskland og Norge for å lansere en internasjonal karriere høres kanskje glamorøst ut, men i realiteten betyr det mange tidlige morgener, lange dager og mye venting på flyplasser. – Reisingen gjør deg utslitt, både fysisk og mentalt. Du går av og på fly, sjekker inn på hundrevis av hotell og så er det jo all baggasje. Vi har rundt 18 kolli hver gang vi reiser. Men hver gang vi kommer til et nytt sted, innser vi hvor heldige er. Så det er verdt det, sier bror i flokken.Våren har så vidt begynt, men bandet har allerede vært på turné i USA, og er i disse dager på sin europeiske promoturné. Nå gleder de seg til sommeren. – I juni og juli så skal vi spille på en del festivaler, som Lollapalooza i USA, Isle of Wight i Storbritannia og Rock in Rio i Brasil. Og så kommer vi tilbake til Oslo i juni! Men aller først skal de hjem. Der har de ikke vært på lenge. – Om en uke sitter vi hjemme i Brisbane, og der skal vi være i fem uker. Endelig får vi lov til å være litt kreative, kanskje skriver vi noen nye låter – å være på turné er gøy, men det er vanskelig å få tid og mulighet til å sette seg ned og gå inn i skrivemodus. Det skal bli deilig, for det er nesten et år siden vi sist var hjemme over en lengre periode.
Australske Sheppard følte at de med «Geronimo» hadde laget en hit, men de drømte aldri om at den skulle bli så stor som den er i dag.